ธปท.เผยบาทแข็งขึ้น0.6%รับทุนนอกไหลเข้า
ธปท.เผยค่าเงินบาทบาทปรับแข็งค่าขึ้นวันเดียว 0.6% เหตุเงินทุนต่างชาติไหลเข้า หลังสหรัฐฯและเฟดออกมาตรการผ่อนคลายทางการเงินเพิ่มเติม แย้มธปท.ยังไม่เพิ่มมาตรการรับมือ
14 ก.ย. 2555

ธปท.เผยค่าเงินบาทบาทปรับแข็งค่าขึ้นวันเดียว 0.6% เหตุเงินทุนต่างชาติไหลเข้า หลังสหรัฐฯและเฟดออกมาตรการผ่อนคลายทางการเงินเพิ่มเติม แย้มธปท.ยังไม่เพิ่มมาตรการรับมือ
นายสิงห์ชัย บุณยโยธิน ผู้อำนวยการอาวุโส ฝ่ายตลาดการเงิน ธนาคารแห่งประเทศไทย (ธปท.) เปิดเผยว่า ผลจากมาตรการการผ่อนคลาย โดยมาตรการผ่อนปรนทางการเงินเชิงปริมาณ(คิวอี 3) ในการเข้าช่วยซื้อพันธบัตร 4 หมื่นล้านเหรียญสหรัฐฯต่อเดือนไปเรื่อยๆไม่กำหนดเวลาสิ้นสุด และการเพิ่มมาตรการผ่อนคลายดอกเบี้ยของธนาคารกลางสหรัฐฯ(เฟด)ไว้ระดับเดิมที่ 0.0.25%เพิ่มขึ้นอีก 1 ปี จากเดิมที่คาดว่าจะสิ้นสุดปี 2557 (ค.ศ. 2014) เป็นสิ้นสุดในปี 2558 (ค.ศ.2015) เพื่อดูแลการฟื้นตัวทางเศรษฐกิจของยุโรปและสหรัฐฯนั้น ยอมรับว่ามีผลให้เงินทุนไหลเข้าภูมิภาคเอเซียและไทยเพิ่มขึ้น
“มาตรการดังกล่าวของสหรัฐฯและยูโรป ทำให้ตลาดเงินของเราตื่นชั่วคราว ทำให้ค่าเงินบาทปรับแข็งค่าขึ้น 0.6% จากเมื่อวาน มาอยู่ที่ระดับ 30.80 -30.85 บาทต่อเหรียญสหรัฐฯ ซึ่งการรับมือตอนนี้เราต้องติดตามดูอย่างใกล้ชิด แต่ยังไม่ออกมาตรการอะไรเพิ่มเติมตอนนี้ โดยค่าเงินบาทยังแข็งค่าในระดับใกล้เคียงกับประเทศภูมิภาค” นายสิงห์ชัยกล่าว